Source: http://www.bihon.ro/csm-digi-oradea-este-de-nerecunoscut/1014187
Timestamp: 2017-10-17 06:08:52+00:00

Document:
CSM Digi Oradea este de nerecunoscut - BIHON
CSM Digi Oradea este de nerecunoscut
18. noiembrie 2011 11:43
Mihnea Chioveanu a fost eliminat definitiv în meciul cu Dinamo
CSM Digi Oradea a pierdut joi primele puncte, terminând la egalitate cu Dinamo.
CSM Digi Oradea este fără îndoială pe o pantă descendentă în ultima perioadă. După eliminarea prematură din cupele europene, poloiştii orădeni nu se regăsesc nici în campionatul intern. Echipa noastră a cedat primele puncte în actuala ediţie, nereuşind să treacă de Dinamo în etapa a III-a a turneului de la Oradea, scor 9-9 (3-3, 2-3, 2-2, 2-1). Golurile noastre au fost înscrise de Diaconu 2, A. Creţu 1, Buşilă 1, Monostori 1, Baidoc 1, Ghiban 1, Császár 1. După ce în tot sezonul trecut, CSM Digi a făcut o singură remiză, cu Steaua, iată că s-a împiedicat acum cu Dinamo, echipă cotată doar cu a treia şansă la titlul naţional.
Campionii au făcut un meci foarte slab, fiind probabil surprinşi de replica peste aşteptări a dinamoviştilor. După un prim sfert încheiat la egalitate, scor 3-3, gluma s-a îngroşat pentru orădeni, Chioveanu fiind eliminat definitiv (cu drept de înlocuire) pentru o presupusă lovire a adversarului. Decizia discutabilă a arbitrului Marius Iegariu a stârnit protestele vehemente ale gazdelor. Cum Dunca nu a jucat, fiind accidentat, orădenii au rămas fără niciun centru pentru mai bine de jumătate din meci. Dinamo a profitat de deruta gazdelor şi a intrat la pauză în avantaj, scor 6-5.
Pauza n-a fost deloc un sfetnic bun pentru campioni, care au continuat acelaşi joc încâlcit, fără perspective. Circulaţia slabă a mingii şi lipsa de curaj în asumarea aruncării la poartă au făcut ca marea majoritate a situaţiilor de superioritate numerică să fie risipite cu o nonşalanţă incredibilă. Sfertul trei i-a menţinut pe dinamovişti în avantaj, scor 8-7. Orădenii au reuşit să evite înfrângerea în ultimul sfert, când Ghiban şi Császár au înscris câte un gol, în timp ce Dinamo a punctat doar o dată, prin G. Georgescu. Scorul final, 9-9, consemnează o surpriză uriaşă şi un neaşteptat duş rece pentru echipa noastră. În etapa a II-a, CSM Digi a învins Poli CSU Cluj cu 24-2, iar Crişul a dispus de Amefa Arad, scor 8-5.
„Nu ştiu ce se întâmplă cu jucătorii, evoluţia slabă din meciul cu Dinamo fiind inexplicabilă. Aşteptăm finalul turneului, după care vom face o analiză serioasă a rezultatelor şi a prestaţiilor echipei, a tuturor jucătorilor”, ne-a declarat preşedintele CSM Oradea, Florin Birta.
CSM Digi Oradea, debut in forta

References: CSM 

CSM 

CSM 
 CSM 
 CSM 
 CSM 

CSM